|  |
| --- |
|  *Ovo je glavno značenje pojma **Pentagram**. Za američki znanstvenofantastični horor-triler iz 1990. v. Pentagram (film).* |

Pentagram
Pentagram iz grimorija *Šesta Mojsijeva knjiga* (19. stoljeće)
**Pentagram** (grč. *πεντάγραμμος*, lat. pentagrammum) je petokraka zvijezda koja se sastoji od pet ravnih linija. Pentagram simbolizira četiri fizička elementa tj. zemlju, zrak, vatru i vodu, te duh. Ovisno o načinu crtanja tj. kojim potezom započinjemo njegovo crtanje govorimo o prizivajućem ili tjerajućem pentagramu.

Simbol pentagrama često se koristi u magijskim obredima. Pentagrami se ucrtavaju unutar magijskog kruga, na talismanima, kao i na magovoj odjeći. S jednim krakom uperenim prema gore simbolizira prirodu, odnosno mikrokozmos. S dva kraka uperena prema gore predstavlja Sotonu i takav pentagram koristi se u sotonističkim i crnomagijskim ritualima.

Pentagram se koristi i kao simbol nekih neopoganskih pokreta, poput Wicce, ali i kod masona. Pentagram nepravilnog oblika, s izdužena dva kraka uperena prema dolje, jedan je od simbola Bahá'í religije.

Historija
---------

Prikaz pentagrama u djelu *De occulta philosophia* (1533.) Henricha Corneliusa Agrippe
Ovaj simbolički geometrijski lik s tri isprepletena istokračna trokuta javlja se još u antici na spomenicima u Africi i Maloj Aziji. Predstavljao je pet planeta (Merkur, Veneru, Mars, Jupiter i Saturn), a tumačio se kao simbol vječnosti. Smatra se da su ga sljedbenici grčkog mističnog filozofa Pitagore (o. 582.- o. 496. pne.) prvi počeli su ga koristiti kao magični simbol. Grci su ga isprva nazivali *higija* ("zdravlje"), zbog njegovih savršenih geometrijskih proporcija, a kasnije je bio poznat i pod nazivom *pentalfa*, jer izgleda kao da se sastoji od pet grafema prvog slova grčkog alfabeta *alfa* (α).

U srednjem vijeku korišten je u magijske svrhe, a kao ukras upotrebljavali su ga umjetnici i graditelji, a nalazimo ga i na kovanom novcu. Upotrebu pentagrama popularizirao je u 16. vijeku njemački okultist i filozof Heinrich Cornelius Agrippa (1486.-1535.) u svom djelu *De occulta philosophia* gdje je prikazao crtež ljudskog tijela položenog na pentagramu na čijim se vrhovima nalaze astrološki simboli pet planeta, što simbolizira hermetički princip *kako gore, tako dolje, kako dolje, tako gore*.

U kršćanstvu se koristio i tumačio kao simbol pet Isusovih rana, zbog čega se isprva koristio kao talisman za tjeranje "đavolskih sila", dok se u engleskoj tradiciji tumačio kao simbol pet kršćanskih otajstava (navještenje, rođenje, uskrsnuće, Kristovo uzašašće i Marijino uznesenje).

Obrnuti pentagram je sotonistički simbol, koji je prvi uveo Eliphas Levi (1810.-1875.) kao razlikovni prikaz u odnosu na uspravni pentagram. Za sotoniste je to simbol palih anđela, neposlušnosti i pobune protiv Boga.

Vidi još
--------

* Heksagram

Bilješke
--------

1. ↑  Havens, Nigel, Tradicija čarobnjaštva, str. 44.
2. ↑  Knight, Thomas H. Magija, str. 15.
3. ↑  Effendi Shoghi, Directives from the Guardian, Hawaii Bahá'í Publishing Trust (1973.), str. 52.
4. ↑  Iolar, Paganizam u teoriji i praksi, Knjiga treća, Obredi i simboli, str. 334.
5. ↑  Pentagram - Hrvatska opća enciklopedija
6. ↑  Iolar, Paganizam u teoriji i praksi, Knjiga treća, Obredi i simboli, str. 335.
7. ↑  Iolar, Paganizam u teoriji i praksi, Knjiga treća, Obredi i simboli, str. 336.

Literatura
----------

* *Havens, Nigel, Tradicija čarobnjaštva, Nova Arka, Zagreb, 1996.* ISBN 953-6123-31-2
* *Iolar, Paganizam u teoriji i praksi, Knjiga treća, Obredi i simboli, Despot Infinitus, Zagreb, 2014.* ISBN 978-953-7892-14-2
* *Knight, Thomas H. Magija, Zagrebačka naklada, Zagreb, 2001.* ISBN 953-6234-91-2
* *Hrant Arakelian*. *The History of the Pentagram*, Chapter 6 in *Mathematics and History of the Golden Section*, pp. 201–270, Logos 2014, ISBN 978-5-98704-663-0 (rus.)

Vanjske veze
------------

***Pentagram*** na Wikimedijinoj ostavi

* Pentagram - Hrvatska opća enciklopedija (`sh`)
* Pentagram - Proleksis enciklopedija (`sh`)